Predkladacia správa

Na základe návrhu skupiny poslancov Národnej rady Slovenskej republiky na vyslovenie nedôvery členke vlády Slovenskej republiky Viere Tomanovej, poverenej riadením Ministerstva práce, sociálnych vecí a rodiny Slovenskej republiky, ktorý bol predložený predsedovi Národnej rady  Slovenskej republiky dňa 30. augusta 2007 spolu so žiadosťou zvolať schôdzu Národnej rady Slovenskej republiky podľa čl. 83 ods. 2 Ústavy Slovenskej republiky a § 17 ods. 2 zákona Národnej rady Slovenskej republiky č. 350/1996 Z.z. o rokovacom poriadku Národnej rady Slovenskej republiky v znení neskorších predpisov, predkladám tento materiál súčasne so stanoviskom vlády SR k vyššie uvedenému návrhu.

Návrh skupiny poslancov Národnej rady Slovenskej republiky obsahuje tvrdenie, podľa ktorého sa ministerka Tomanová spreneverila svojmu sľubu ministerky – členky vlády SR, dlhodobo dokazuje svoju neodbornosť a nekompetentnosť viesť rezort práce, sociálnych vecí a rodiny, zneisťuje občanov, ohrozuje dlhodobú udržateľnosť dôchodkového systému,  ohrozuje celospoločenskú solidaritu, predstavuje návrhy v sociálnej oblasti, ktoré škodia občanom Slovenskej republiky, ohrozuje udržateľnosť verejných financií a tým aj prijatie eura, ignoruje sociálnych partnerov a je nezodpovedná pri správe verejných zdrojov.

Vláda Slovenskej republiky vníma uvedené dôvody ako politicky vykonštruované a účelové. Predložené stanovisko vlády Slovenskej republiky obsahuje jednoznačne formulované vecné zdôvodnenia, ktoré vyvracajú skutočnosti uvádzané v návrhu skupiny poslancov.